DÔVODOVÁ  SPRÁVA

Všeobecná časť

Zhodnotenie platného právneho stavu a odôvodnenie nevyhnutnosti novej právnej úpravy

Kontrola zhody čerstvého ovocia a čerstvej zeleniny s požiadavkami  na kvalitu patrí k základným nástrojom spoločnej organizácie trhu  v členských štátoch Európskej únie. V Slovenskej republike je kontrola zhody čiastočne riešená v Potravinovom kódexe Slovenskej republiky, v 19.hlave - Čerstvé ovocie a čerstvá zelenina. V prílohách tejto hlavy sú harmonizované požiadavky na kvalitu jednotlivých druhov ovocia a zeleniny (37 druhov). Systém kontroly doteraz nie je do legislatívy SR prevzatý. Táto právna úprava rieši systém výkonu kontroly zhody tak, aby bol kompatibilný s mechanizmami používanými v Európskej únii a ustanovuje povinnosti národnej inšpekčnej služby pri výkone kontroly zhody.

Kontrolným orgánom pre výkon kontroly zhody ovocia a zeleniny (ako jednej zložky z kontrolných mechanizmov, ktoré uvádza Nariadenie Rady č. 2200/96 o spoločnej organizácii trhu s ovocím a zeleninou v Časti VI, prílohe IV) na všetkých stupňoch výroby a  predaja  bude  v  SR  Štátna veterinárna a potravinová správa. Je potrebné zabezpečiť aj výkon kontroly zhody na hraničných prechodoch (dovozy z tretích  krajín - cestná, letecká a lodná doprava), čo zatiaľ SR neaplikovala.  Podľa tejto právnej úpravy ŠVPS vytvorí register obchodníkov, držiteľov ovocia a zeleniny, ktorí budú náhodne a pravidelne kontrolovaní. ŠVPS môže zberať aj cenové informácie z reprezentatívnych trhov  a  nahlasovať ceny v súlade s triedou kvality určených druhov výrobkov orgánu, ktorý ich bude spracovávať. Túto činnosť môže naďalej vykonávať ATIS pri VÚEPP. ATIS, ktorý bude neskôr začlenený do IPA bude  zodpovedný za spracovanie sledovaných cien výrobkov a bude mať povinnosť nahlasovať ceny v referenčných dňoch z referenčných trhov  Komisii.  Ostatné kontrolné činnosti ako je uvedené v základnom nariadení o organizovaní trhu s ovocím a zeleninou bude vykonávať integrovaná IPA (Intervenčná poľnohospodárska agentúra po zlúčení s Platobnou agentúrou). 

Postupy pri kontrole zhody čerstvého ovocia a zeleniny s požiadavkami na kvalitu sú harmonizované  v EÚ s existujúcimi metodikami výkonu kontroly zo strany inšpekčných služieb, ktoré prijali medzinárodné organizácie, zaoberajúce sa aspektmi kvality a metodikou jednotného výkonu kontroly  - Organizácia pre ekonomickú spoluprácu a rozvoj (OECD) a Hospodárska komisia pre Európu pri Organizácii spojených národov (UN/ECE). Prijatím tejto právnej úpravy sa systém kontroly zhody, ako aj uplatňovanie noriem kvality v Slovenskej republike stanú úplne harmonizovanými s požiadavkami Európskej únie, ako aj vyššie uvedenými medzinárodnými organizáciami, ktorých náplňou je oblasť kontroly kvality ovocia a zeleniny a metodika výkonu kontroly.
 Kompetentné orgány na výkon kontroly zhody sú určené členským štátom EÚ, ktorý zabezpečí, aby bola kontrola zhody vykonávaná na všetkých úrovniach obchodu rovnako. V Slovenskej republike je určeným kontrolným orgánom v zmysle zákona č.152/1995 Z.z. o potravinách v znení zákona č. 23/2002 Štátna veterinárna a potravinová správa Slovenskej republiky.
	 Databáza obchodníkov s ovocím a zeleninou je zostavovaná členskými štátmi EÚ na základe zistení kontrolného orgánu. Pod pojmom obchodník sa rozumie právnická alebo fyzická osoba, ktorá vyrába, manipuluje  s ovocím a zeleninou alebo ich uvádza do obehu. Podmienky vytvorenia databázy a informácie, ktoré má databáza obsahovať, sú stanovené Európskou komisiou a členský štát musí zabezpečiť, aby bola databáza aktualizovaná. 

Kontrola zhody na vnútornom trhu je vykonávaná na základe systému náhodných kontrol, ktoré sú vykonávané na všetkých stupňoch obchodu. Systém kontroly zostavuje členský štát na základe analýzy rizík, ktorá sa týka najmä veľkosti podnikateľských subjektov, ich postavenia v obchodnom reťazci, výsledkov z predchádzajúcich kontrol a ďalších kritérií, ktoré si môže určiť členský štát. Na základe výsledkov analýzy rizík sa zaraďujú podnikateľské subjekty do kategórií a kontrolný orgán podľa výsledkov zabezpečuje dostatočnú periodicitu kontrol. Obchodníci musia poskytnúť kontrolnému orgánu všetky potrebné informácie.
Z povinnosti kontroly zhody môžu byť obchodníci oslobodení  na základe splnenia špecifických podmienok. Podmienky systému kontrol je členský štát povinný oznámiť Európskej komisii.
Kontroly zhody pri vývoze slúžia k jednotnému uplatňovaniu noriem kvality pre ovocie a zeleninu v medzinárodnom obchode. Kontrolný orgán zabezpečuje výkon kontroly zhody pri vývoze do krajín mimo územia Európskej únie. Colný priestor EÚ môže opustiť iba tovar, ktorý vyhovuje požiadavkám na kvalitu, určeným v nariadeniach EK. Súčasťou dokumentov, ktoré sprevádzajú tovar pri vývoze je osvedčenie o kvalite, ktoré vydáva kontrolný orgán na základe kontroly každej vyvážanej dávky.
Kontroly zhody pri dovoze sú nástrojom na zabezpečenie obchodnej kvality ovocia a zeleniny, ktoré sa dostávajú na trh EÚ dovozom z tretích (nečlenských) krajín. Kontrolu zhody s požiadavkami na kvalitu vykonáva kontrolný orgán, určený národnou autoritou na výkon kontroly zhody. Colné orgány prepustia tovar do obehu iba v prípade, že kontrola zhody s požiadavkami  na kvalitu bola vykonaná. 
Od povinnosti kontroly zhody pri dovoze môžu byť oslobodené dodávky s hmotnosťou menšou ako 500 kg, pokiaľ členský štát rozhodne, že riziko nedodržania požiadaviek na kvalitu nie je vysoké. Pokiaľ sa členský štát rozhodne uplatňovať túto výnimku, musí o tom upovedomiť colný orgán.
Súhlas s kontrolnými postupmi vykonávanými tretími krajinami pred dovozom do spoločenstva je novým postupom, ktorý je zavedený od roku 2002. Krajiny, ktoré nie sú členmi Európskej únie, majú na základe § 46 Nariadenia Rady  ES č. 2200/1996 možnosť požiadať Európsku komisiu o uznanie svojej národnej kontrolnej služby. Kontrolné orgány tretej krajiny pritom musia byť oficiálnymi orgánmi, alebo musia byť oficiálne uznaným orgánom na výkon kontroly zhody. Taktiež musia poskytnúť uspokojivé záruky, že disponujú nevyhnutným personálnym zabezpečením na výkon kontroly v súlade so spôsobom výkonu zhody, ktorý sa uplatňuje na území EÚ, alebo k nemu ekvivalentným. O výsledkoch kontroly vedú členské štáty presnú evidenciu a v prípade, že sa pri náhodnej kontrole zistí nedodržanie požiadaviek na kvalitu pri tovare z tretej krajiny, počet kontrol sa zvýši. V prípade opakovaných zistení nedodržania požiadaviek na kvalitu môže  EK pozastaviť súhlas s osvedčeniami o kvalite a následne  výkonom kontroly zhody pred vývozom v tretej krajine.
 Produkty určené na spracovanie musia byť viditeľne odlíšené tak, aby nemohli byť uvádzané do obehu v čerstvom stave. Na zamedzenie takémuto zneužitiu slúži osvedčenie pre surovinu, ktoré vydáva určený kontrolný orgán vo vývoznej krajine a v dovoznej krajine je povinnosťou spracovateľa potvrdiť toto osvedčenie a tým deklarovať, že ovocie a zelenina, ktoré boli dovezené za účelom spracovania, boli v plnom množstve aj spracované. Kontrolné orgány sa navzájom informujú o takýchto skutočnostiach, čo zabezpečuje dôslednú kontrolu  dodržiavania povinností pri produktoch, určených na spracovanie.
 	Spôsob kontroly je určený jednotnou metodikou výkonu kontroly, v ktorej je obsiahnutá problematika vymedzenia pojmov, spôsob odberu vzoriek a ďalšie náležitosti, ktoré musí určený kontrolný orgán dodržiavať pri svojej činnosti. Metodika kontroly je harmonizovaná na medzinárodnej úrovni, teda nie len v členských štátoch EÚ, ale aj v členských štátoch Schémy OECD pre uplatňovanie medzinárodných noriem kvality pre ovocie a zeleninu a Špecializovanej sekcie pre čerstvé ovocie a zeleninu UN/ECE.
Kontrola zhody ovocia a zeleniny s požiadavkami na kvalitu je uplatňovaná rovnakým spôsobom vo všetkých členských štátoch Európskej únie a je dôležité zabezpečiť harmonizovaný spôsob výkonu kontroly na území Slovenskej republiky tak, aby bolo možné plynulé zapojenie sa určeného kontrolného orgánu do informačného systému Európskej únie v tomto sektore, ako aj zabezpečenie kvality ovocia a zeleniny na všetkých stupňoch obchodu v súlade s požiadavkami Nariadenia EK č. 1148/ 2001 o kontrole zhody ovocia a zeleniny s požiadavkami na kvalitu.

Zhodnotenie súladu nariadenia vlády s ústavou a so zákonom, na vykonanie ktorého je navrhnuté

Nariadenie vlády SR o kontrole zhody čerstvého ovocia a zeleniny s požiadavkami na kvalitu je v súlade s čl. 13 ods. 1 písm. c) a čl. 120 ods. 2 Ústavy SR, ako aj v súlade s § 2 ods. 1, písm. k) zákona  č. 19/2002 Z.z., v znení zákona č. 207/2002 Z.z., ktorým sa ustanovujú podmienky vydávania aproximačných nariadení vlády SR a s § 12 zákona č. 491/2001 Z.z. o organizovaní trhu s vybranými poľnohospodárskymi výrobkami

Doložka finančných, ekonomických, enviromentálnych vplyvov  a vplyvov na   zamestnanosť

Dopad na verejné financie
Prijatie aproximačného nariadenia vlády SR nevyvolá dopad na verejné financie. Prípadné finančné nároky súvisiace s potrebou obstarania elektronického servera slúžiaceho na evidenciu obchodníkov s čerstvou zeleninou a ovocím budú uspokojené z rozpočtu Štátne veterinárnej a potravinovej správy SR na príslušný rok.

Dopad na životné prostredie
Prijatie aproximačného nariadenia vlády SR nebude mať negatívny vplyv na životné prostredie.

Dopad na zamestnanosť
Prijatie aproximačného nariadenia vlády SR nebude mať vplyv na zamestnanosť .

	Návrh nariadenia vlády nebol predložený Rade hospodárskej a sociálnej dohody SR podľa zákona č.  106/1999 Z.z., nakoľko sa problematika návrhu netýka oblastí ustanovených v predmetnom zákona.

Doložka zlučiteľnosti právneho predpisu s právom  Európskych spoločenstiev
 a právom   Európskej únie

1.	Navrhovateľ právneho predpisu: Vláda Slovenskej republiky

2.	Názov návrhu právneho predpisu: Návrh nariadenia vlády Slovenskej republiky o kontrole zhody čerstvého ovocia a čerstvej zeleniny s požiadavkami na kvalitu

3.	Záväzky SR vo vzťahu k Európskym spoločenstvám a Európskej únii:
a)	 Problematika návrhu nariadenia o kontrole zhody čerstvého ovocia a zeleniny s požiadavkami na kvalitu je prioritou aproximácie práva podľa čl. 70 Európskej dohody o pridružení, ako aj podľa aktualizovaného znenia Národného programu pre prijatie acquis communautaire. 
b)	Problematika návrhu nariadenia vlády je prioritou podľa Partnerstva pre vstup, v ktorom SR prevzala na seba záväzok zosúladiť legislatívu Európskej únie v oblasti spoločnej poľnohospodárskej politiky, zdokonaliť kapacitu poľnohospodárskej administratívy a dokončiť prípravy na presadzovanie a praktické uplatňovanie riadiacich mechanizmov spoločnej poľnohospodárskej politiky.
c)	Problematika návrhu nariadenia vlády je prioritou aproximácie práva podľa prílohy tzv. Bielej knihy, kapitola č. 5 – Poľnohospodárstvo – Legislatíva pre oblasť poľnohospodárskych trhov – Poľnohospodárske trhy a rovnako je aj prioritou aproximácie práva podľa záverov screeningu, kapitola č. 7 – Poľnohospodárstvo.
d)	Návrh nariadenia vlády je úlohou zahrnutou do Plánu legislatívnych úloh vlády SR na rok 2002 schváleného uznesením vlády SR č. 1203 z 19. decembra 2001 a do Prioritných úloh vlády SR na rok 2002.

4.	Problematika návrhu právneho predpisu:
V sekundárnom práve ES/EÚ je problematika návrhu nariadenia vlády upravená v Nariadení Komisie ES č. 1148/2001 z 12. júna 2001 o kontrole zhody čerstvého ovocia a zeleniny s obchodnými normami.

Charakteristika: Nariadenie Komisie č. 1148/2001 o kontrole zhody čerstvého ovocia a zeleniny s obchodnými normami obsahuje opatrenia na zabezpečenie jednotného uplatňovania ustanovení Hlavy I – „Klasifikácia výrobkov“  Nariadenia Rady ES č. 2200/1996 o spoločnej organizácií trhu s ovocím a zeleninou . Nariadenie Komisie ES č. 1148/2001 stanovuje: vytvorenie kompetentného orgánu zodpovedného za výkon kontroly zhody s obchodnými normami, zostavenie databázy obchodníkov s ovocím a zeleninou, systém kontroly zhody na vnútornom trhu, pri vývoze, pri dovoze, súhlas s kontrolnými operáciami vykonávanými tretími krajinami pred dovozom do spoločenstva, vydávanie osvedčenia pre surovinu určenú na ďalšie spracovanie a spôsob kontroly.

Preklad Nariadenia Komisie ES č. 1148/2001 existuje a nachádza sa v Centrálnej prekladateľskej jednotke ÚV SR. 

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
Prijatím návrhu nariadenia vlády Slovenskej republiky o  kontrole zhody čerstvého ovocia a zeleniny s požiadavkami na kvalitu sa dosiahne úplná zhoda.

6.	Gestor: bezpredmetné 

7.	Účasť expertov pri príprave návrhu právneho predpisu a ich stanovisko k zlúčiteľnosti návrhu právneho predpisu s právom Európskych spoločenstiev a právom Európskej únie:
- experti neboli prizvaní

Osobitná časť
 
K § 1
Ustanovuje sa predmet úpravy nariadenia vlády, ktorým je úprava podmienok vykonávania zhody kvality čerstvého ovocia a čerstvej zeleniny, požiadavka ktorej je ustanovená zákonom o potravinách a Potravinovým kódexom s nariadením Európskej komisie (ES) č. 114/2001.

K § 2 
		Ustanovenie obsahuje vymedzenie pojmov pre účely predmetného nariadenia vlády.

K § 3 
		Ustanovujú sa všeobecné podmienky výkonu kontroly zhody, ktoré platia pre výkon kontroly zhody pre čerstvé ovocie a čerstvú zeleninu určenú na domáci trh, dovoz i vývoz.

K § 4 až 6
		V jednotlivých ustanoveniach sa špecifikujú podmienky výkonu kontroly zhody kvality čerstvého ovocia a čerstvej zeleniny na domácom trhu, pri dovoze a pri vývoze. Pri dovoze sa súčasne ustanovuje kontrolnému orgánu povinnosť v prípade zistenia nezhody čerstvého ovocia a zeleniny informovať o tomto zistení príslušný kontrolný orgán v krajine pôvodu.

K § 7
		Ustanovenie definuje postupy pri kontrole zhody a podrobnosti spsobu kontroly zhody vykonávanej inšpektorom.

K §  8
		Ustanovenie obsahuje podmienky pre produkty určené na spracovanie. Každá dávka musí mať viditeľné označenie, že sa jedná o produkt na ďalšie spracovanie. Viditeľné označenie plodín sa môže uviesť na obaloch, alebo v dokladoch alebo na viditeľnom mieste vo vnútri dopravného prostriedku. Ustanovené podmienky majú zabezpečiť zamedzenie uvádzania produktov na ďalšie spracovanie na trh v čerstvom stave. Povinnosťou vývozcu je požiadať o osvedčenie pre surovinu.

K §  9
		Ustanovujú sa  podmienky výkonu kontroly  činnosti  inšpektorov. 

K § 10
		V záverečnom ustanovení sú zakotvené všeobecné podmienky výmeny informácií medzi kontrolnými orgánmi jednotlivých krajín v prípade zistenia nedodržania podmienok ustanovených týmto nariadením.

K § 11
		Vzhľadom na skutočnosť, že v návrhu sú zohľadnené záväzky SR v oblasti harmonizácie národnej legislatívy s právom EÚ a potrebu doplniť národnú legislatívu o legislatívu EÚ už pred vstupom, navrhuje sa aby predmetné nariadenie vlády nadobudlo účinnosť v čo možno najkratšom čase.